Parlo ciæo 10 giugno 2018
Lengua ligure e bandea regionale. L’iniçiativa popolare a trionfa
Andrea Acquarone
Genova - Giusto da ste chinòlle, o primmo de ottobre passou, emmo dæto a notiçia de l’iniçio de l’arrecuggeita de firme, e de delibere de arrembo de amministraçioin communali, pe doe propòste de lezze regionali de iniçiativa popolare, dedicæ uña a-a “Tutela e promozione del patrimonio linguistico ligure” e l’atra à l’“Adozione della ‘Croce di San Giorgio’ come bandiera della Regione Liguria”. A notiçia de ancheu a l’è che l’iniçiativa popolare a l’è arrivâ in fondo, perché ciù de dexe Communi liguri an deliberou à favô, e donca i testi arrivian fito inte commiscioin competenti pe comensâ l’iter ch’o ê peu portâ à convertîse in lezze.
Con ammiâ i Communi che an deliberou, se vedde che creuvan tutto l’archinçê da region, cösa che un pittin a sorprende stante che de spesso sto tipo de iniçiative son viste comme “Zena-centriche”. Incangio, da Ponente à Levante, l’Auriveta, Baiardo, Garlenda, Ortoê, Stananello, Vendon, Arnasco, Casaneuva, Villaneuva, Boggiasco, Zoagi, Ne, San Comban, Leivi, Cogorno, Mezzanego, San Stê, Caro, Carrodan e Framua an vosciuo sostegnî e iniçiative (Cogorno, Arnasco, Villaneuva e Casaneuva an votou solo quella in sciâ lengua). Se se tëgne conto che a campagna a l’è stæta promòssa da unn’associaçion picciña, ciammâ “Che l’inse!”, o fæto che squæxi un Commun ligure in sce dexe o l’agge dæto o seu arrembo o dà a mesua de comme sti temi seggian sentii, a-o manco da unna çerta parte da çittadinansa.
Oua tocca a-a politica fâ i seu pensamenti, ma se into caxo da bandea o discorso o l’è solo de natua ideològica, a lezze in sciâ lengua a stabilisce un critëio de competensa che o porriæ ëse scompartio da tanti, saiva à dî l’instituçion de un comitato scientifico formou da linguisti con compiti de supervixon e indirisso. Do resto, l’esperiensa europea a mostra che e regioin che son riescie à inandiâ quarcösa de bon in matëia, an posciuo fâlo graçie a-a conlaboraçion tra a politica, e associaçioin e i linguisti (e quarche palanca). Veddiemo se a Liguria a l’anià lê ascì pe sto cammin.
Lescico
Ancheu: oggi
Archinçê: arcobaleno
Arrecuggeita: raccolta
Arrembo: sostegno
Chinòlle: colonne
Creuvan: coprono
Inandiâ: avviare
Scompartio: condiviso
Töa: tavolo
© Riproduzione riservata
ita_Latn lij_Latn vec_Latn lij_Latn lij_Latn lij_Latn lij_Latn ita_Latn deu_Latn ita_Latn lij_Latn lij_Latn lij_Latn ita_Latn ita_Latn ita_Latn ita_Latn